b'\n_START_ARTICLE_\nFladkravet kodriver\n_START_SECTION_\nBeskrivelse\n_START_PARAGRAPH_\nFladkravet kodriver er en fler\xc3\xa5rig urt med en v\xc3\xa6kst, som best\xc3\xa5r af en grundstillet bladroset og en opret, blomsterb\xc3\xa6rende st\xc3\xa6ngel. Bladene er \xc3\xa6gformede og dunh\xc3\xa5rede med en rundtakket til tandet rand. Oversiden er st\xc3\xa6rkt rynket, gr\xc3\xa6sgr\xc3\xb8n og n\xc3\xa6sten h\xc3\xa5rl\xc3\xb8s, mens undersiden er lysere p\xc3\xa5 grund af h\xc3\xa5rbekl\xc3\xa6dningen._NEWLINE_Blomsterst\xc3\xa6nglen er rund og dunh\xc3\xa5ret, men bladl\xc3\xb8s. Blomstringen sker i april-maj, hvor man ser blomsterne sidde i endestillede sk\xc3\xa6rme. De enkelte blomster har lysegule kronblade, der er indsk\xc3\xa5ret i spidsen. Blomsterne kan ogs\xc3\xa5 kendes p\xc3\xa5 det varmtgule sv\xc3\xa6lg, der er uden pletter. Frugterne er kapsler med mange fr\xc3\xb8._NEWLINE_Rodnettet best\xc3\xa5r af en t\xc3\xa6t og tr\xc3\xa6vlet masse af grove r\xc3\xb8dder. Desuden findes der enkelte, vandrette udl\xc3\xb8bere, som danner nye bladrosettter._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,30 x 0,30 m (30 x 30 cm/\xc3\xa5r), heri ikke medregnet rosetter fra udl\xc3\xb8bere.'